कासमी ने बताया कि वेबसाइट पर लिखे संदेश में तीन जनवरी, 2012 की तिथि अंकित है। यह संदेश समाचार तथा वेबसाइट के अन्य अद्यतन स्तम्भ में पिछले सप्ताह लिखा गया। उन्होंने बताया कि होम पेज पर संदेश के अतिरिक्त वेबसाइट के कुछ अन्य खंड भी ठीक से काम नहीं कर रहे हैं। साइबर हमले का इन पर भी असर हुआ है। वेबसाइट पर इस साइबर हमले को सोशल नेटवर्किग साइट के खिलाफ अपनी याचिका से जोड़ते हुए कासमी ने कहा कि हैकर सम्भवत: नहीं चाहते कि यह मामला अदालत में चले। वेबसाइट पर 5,000 से अधिक पृष्ठ हैं और इसका उद्घाटन 21 मई, 2006 में पूर्व प्रधानमंत्री वीपी सिंह ने किया था। इसका संचालन इस्लामिक पीस फाउंडेशन ऑफ इंडिया द्वारा किया जाता है। दक्षिणी दिल्ली के जामिया नगर में रहने वाले कासिम ने बताया कि इस वेबसाइट के जरिए वह लोगों के इस्लाम से संबंधित सवालों के जवाब देते हैं। फेसबुक, याहू, गूगल तथा अन्य वेबसाइटों के खिलाफ कथित आपत्तिजनक सामग्रियों को लेकर कासिम की याचिका पर दिल्ली की एक अदालत में सुनवाई एक मार्च को होगी।